b'\n_START_ARTICLE_\nIon Chiricu\xc8\x9b\xc4\x83\n_START_SECTION_\nBiografie\n_START_PARAGRAPH_\nTat\xc4\x83l s\xc4\x83u era preotul Toma Chiricu\xc8\x9b\xc4\x83, doctor \xc3\xaen teologie \xc3\xaen Germania. A decedat la Cluj, \xc3\xaen 1988, fiind profesor, \xc8\x99ef de disciplin\xc4\x83, directorul Institutului Oncologic din Cluj._NEWLINE_Ion Chiricu\xc8\x9b\xc4\x83 a devenit doctor \xc3\xaen medicin\xc4\x83 \xc8\x99i chirurgie al Facult\xc4\x83\xc8\x9bii de Medicin\xc4\x83 \xc8\x99i Chirurgie din Bucure\xc8\x99ti \xc3\xaen 1942. A ocupat prin concurs posturile de extern \xc8\x99i intern, apoi secundar de chirurgie la Clinica Chirurgical\xc4\x83 a Spitalului Br\xc3\xa2ncovenesc de sub direc\xc8\x9bia profesorului Iacob Iacobovici, al c\xc4\x83rui elev apropiat \xc8\x99i asistent a fost. \xc3\x8en continuare a lucrat la Institul Oncologic Bucure\xc8\x99ti. _NEWLINE_\xc3\x8en 1958, la propunerea profesorului Octav Cost\xc4\x83chel, preia conducerea Institutului Oncologic din Cluj, devenit\xc4\x83 vacant\xc4\x83 prin moartea Prof. Rubin Popa. La preluare, Institutul Oncologic din Cluj, unul dintre cele mai vechi din \xc8\x9bar\xc4\x83, \xc3\xaenfiin\xc8\x9bat \xc3\xaen 1929, avea un local impropriu, o baz\xc4\x83 material\xc4\x83 precar\xc4\x83, personal redus \xc8\x99i o activitate \xc8\x99tiin\xc8\x9bific\xc4\x83 modest\xc4\x83. Ion Chiricu\xc8\x9b\xc4\x83 a \xc3\xaenceput treptat modernizarea Institutului p\xc3\xa2n\xc4\x83 c\xc3\xa2nd, \xc3\xaen 1962, ajutat de ministrul Voinea Marinescu, a \xc3\xaenceput construc\xc8\x9bia unui nou local pentru Institutul Oncologic, terminat \xc3\xaen 1965._NEWLINE_Activitatea organizatoric\xc4\x83 a fost dublat\xc4\x83 de cea profesional\xc4\x83 \xc8\x99i \xc8\x99tiin\xc8\x9bific\xc4\x83, Institutul Oncologic prezent\xc3\xa2ndu-\xc8\x99i prestigioasele realiz\xc4\x83ri prin publica\xc8\x9bii \xc3\xaen \xc8\x9bar\xc4\x83 \xc8\x99i peste hotare sau prezentate \xc3\xaen cadrul unor importante sesiuni, devenite tradi\xc8\x9bionale \xc8\x99i recunoscute._NEWLINE_Ion Chiricu\xc8\x9b\xc4\x83 a devenit profesor de oncologie \xc3\xaen 1971. a fost membru a numeroase societ\xc4\x83\xc8\x9bi \xc8\x99tiin\xc8\x9bifice interna\xc8\x9bionale, \xc3\xaentre care Societatea Interna\xc8\x9bional\xc4\x83 de Chirurgie, de Oncologie, de Senologie (Soci\xc3\xa9t\xc3\xa9 Internationale de S\xc3\xa9nologie (S.I.S.), expert OMS, membru al Uniunii Medicale Balcanice (Union Medicale Balkanique), vicepre\xc8\x99edinte al Societ\xc4\x83\xc8\x9bii de Oncologie, membru al Societ\xc4\x83\xc8\x9bii de Chirurgie, la ale c\xc4\x83rei \xc8\x99edin\xc8\x9be lunare ale filialei din Cluj participa \xc3\xaentotdeauna cu comunic\xc4\x83ri \xc8\x99i lucr\xc4\x83ri substan\xc8\x9biale \xc8\x99i interesante. Unul dintre cele mai frumoase momente din cariera profesorului Chiricu\xc8\x9b\xc4\x83 a fost numirea sa ca pre\xc8\x99edinte de onoare al Congresului Mondial de Chirurgie Plastic\xc4\x83 din Paris, \xc3\xaen 1987, o recunoa\xc8\x99tere a priorit\xc4\x83\xc8\x9bii sale \xc3\xaen chirurgia omentului mare._NEWLINE_Activitatea \xc8\x99tiin\xc8\x9bific\xc4\x83 a profesorului I. Chiricu\xc8\x9b\xc4\x83 este cuprins\xc4\x83 \xc3\xaen peste 20 de monografii, peste 200 de articole publicate \xc3\xaen \xc8\x9bar\xc4\x83 sau \xc3\xaen str\xc4\x83in\xc4\x83tate \xc8\x99i peste 300 de comunic\xc4\x83ri \xc8\x99tiin\xc8\x9bifice la diferite manifest\xc4\x83ri \xc8\x99tiin\xc8\x9bifice na\xc8\x9bionale \xc8\x99i interna\xc8\x9bionale. A introdus numeroase tehnici chirurgicale originale \xc8\x99i av\xc3\xa2nd o larg\xc4\x83 utilizare: utilizarea marelui epiploon \xc3\xaen tratamentul fistulelor vezico-vaginale, recto-vezicale \xc8\x99i \xc3\xaen cistoplastii; mastoplastie cu epiploon, histerectomie supraradical\xc4\x83, etc. Dintre realiz\xc4\x83rile \xc8\x99tiin\xc8\x9bifice se pot aminti: o nou\xc4\x83 metod\xc4\x83 de diagnostic citologic al cancerului colului uterin prin autorecoltare; diagnosticul biochimic al tumorilor maligne prin studierea modului de eliminare a magneziului din organism; studiul modific\xc4\x83rilor metabolice dup\xc4\x83 procedeele oncologice; lucr\xc4\x83ri experimentale \xc3\xaen domeniul grefelor de organe \xc8\x99i altele. Institutul de Oncologie din Cluj \xc3\xaei poart\xc4\x83 azi numele "Institutul de Oncologie Profesor Ion Chiricu\xc8\x9b\xc4\x83"._NEWLINE_Profesorului Ion Chiricu\xc8\x9b\xc4\x83 s-a remarcat \xc8\x99i prin calitatea sa de adev\xc4\x83rat cunosc\xc4\x83tor \xc8\x99i colec\xc8\x9bionar de art\xc4\x83. Colec\xc8\x9bia sa, pe care o amplifica mereu, \xc3\xaensumeaz\xc4\x83 tablouri, grafic\xc4\x83. El \xc8\x99i-a d\xc4\x83ruit colec\xc8\x9bia ora\xc8\x99ului natal B\xc3\xa2rlad, unde este expus\xc4\x83 \xc3\xaen Muzeul "Vasile P\xc3\xa2rvan". Ion Chiricu\xc8\x9b\xc4\x83 a scris \xc8\x99i un volum de poezii, numit "Minunatele f\xc3\xa2nt\xc3\xa2ni"._NEWLINE_Profesorul Nicolae Ghilezan caracterizeaz\xc4\x83 activitatea lui Ion Chiricu\xc8\x9b\xc4\x83 astfel:_NEWLINE_"De\xc8\x99i chirurg, Directorul Chiricu\xc8\x9b\xc4\x83 este con\xc8\x99tient de caracterul multidisciplinar al oncologiei \xc8\x99i doteaz\xc4\x83 \xc3\xaen egal\xc4\x83 m\xc4\x83sur\xc4\x83 s\xc4\x83lile de opera\xc8\x9bie dar \xc8\x99i laboratoarele sau sectorul de radioterapie, pentru care \xc3\xaentr-o vreme c\xc3\xa2nd al\xc8\x9bi radiologi nu sesizau importan\xc8\x9ba radia\xc8\x9biilor de mare energie \xc8\x99i a laboratoarelor de fizic\xc4\x83. El le-a men\xc8\x9bionat impactul \xc8\x99i necesitatea lor pentru modernizarea tratamentelor \xc8\x99i ameliorarea rezultatelor"_NEWLINE_Profesorul Gheorghe Funariu arat\xc4\x83 \xc8\x99i el:_NEWLINE_"Via\xc8\x9ba lui, o continu\xc4\x83 d\xc4\x83ruire pe t\xc4\x83r\xc3\xa2mul \xc8\x99tiin\xc8\x9bei, este un exemplu \xc8\x99i un imbold pentru numero\xc8\x99ii lui colaboratori \xc8\x99i elevi de a duce mai departe prestigiul \xc8\x99colii oncologice \xc8\x99i chirurgicale rom\xc3\xa2ne\xc8\x99ti"'